Registruotųjų eksportuotojų sistemos taikymas Bendrųjų lengvatų sistemos šalims

[bookmark: _Hlk55312265]
Pagal Bendrųjų lengvatų sistemą (BLS) muitų lengvatomis besinaudojančiose šalyse taikoma prekių kilmės sertifikavimo sistema REX – Registruotųjų eksportuotojų sistema (toliau – REX sistema). 

Siuntoms, kuriose prekių kilmės statusą turinčių produktų vertė neviršija 6 000 eurų, pareiškimus apie prekių kilmę gali išrašyti bet kuris eksportuotojas. Kad ekonominės veiklos vykdytojai galėtų išrašyti pareiškimus apie prekių kilmę siuntoms, kuriose prekių kilmės statusą turinčių produktų vertė viršija 6 000 eurų, BLS šalių įgaliotos institucijos turi juos registruoti REX sistemoje. Duomenys apie registruotuosius eksportuotojus kaupiami Europos Komisijos administruojamoje duomenų bazėje (ES REX sistema).

Teikiant prašymą dėl lengvatinio importo muito tarifo taikymo, kai pateikiamas pareiškimas apie prekių kilmę, importo muitinės deklaracijoje turi būti nurodomas vienas iš lentelėje nurodytų dokumentų kodų bei pareiškimo apie prekių kilmę numeris ir data šiuo formatu – keturženklis metų skaičius, dviženklis mėnesio skaičius, dviženklis dienos skaičius (pvz., 2025-01-01):

	Dokumento kodas
	Dokumento pavadinimas

	U164
	Pareiškimas apie prekių kilmę, pagal BLS sistemą surašytas registruotojo eksportuotojo, kai siunčiamų kilmės statusą turinčių produktų bendra vertė neviršija 6 000 Eur

	U165
	Pareiškimas apie prekių kilmę, pagal BLS sistemą surašytas registruotojo eksportuotojo, kai siunčiamų kilmės statusą turinčių produktų bendra vertė viršija 6 000 Eur

	U166
	Pareiškimas apie prekių kilmę, pagal BLS sistemą surašytas neregistruoto eksportuotojo, kai siunčiamų kilmės statusą turinčių produktų bendra vertė neviršija 6 000 Eur



Jei pateikiamas registruotojo eksportuotojo surašytas pareiškimas apie prekių kilmę (dokumentų kodai U164 ir U165), deklaracijoje papildomai turi būti nurodytas dokumento kodas C100 (registruotojo eksportuotojo kodas) ir registruotojo eksportuotojo kodas, įrašytas pareiškime apie prekių kilmę. 

Prieš teikiant prašymą lengvatinio importo muito taikymui, deklarantas turi patikrinti, ar eksportuotojas yra įregistruotas ES REX sistemoje ir ar pareiškimas apie prekių kilmę surašytas pagal 2015 m. lapkričio 24 d. Komisijos įgyvendinimo reglamento (ES) Nr.  2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės, 22-07 priedą. Šios nuostatos yra įtvirtintos nurodyto reglamento (ES) 2015/2447 102 straipsnyje. 

Daugiau informacijos apie REX sistemą galima rasti Europos Komisijos interneto svetainėje.

